**Jelentés az előző ülésen elhangzott interpellációkra tett intézkedésekről**

Előterjesztő: **Tubolyné Balázs Nóra** irodavezető

*(Az előterjesztés írásos anyaga a jegyzőkönyvhöz mellékelve.)*

**Kérdés:**

**Auer Miklós** képviselő-testületi tag két dolgot vetne fel

* nem túl rég egy jelentős pakolásban volt része, és ott talált egy beszámolót a Klebersberg Intézményfenntartó Központ részéről, amelynek lejárt a határideje, és ha jól emlékszik, az idén még nem volt beszámolójuk; kérdezi, esetleg jövőre várható-e; elég ha Körmendről, nem kell mint legutolsó alkalommal, emlékszik rá mindenki, hogy az egész megyére kiterjedő beszámolót kaptak, elég lenne nekik egy kisebb térségi beszámoló is
* valószínűleg sokan emlékeznek arra, hogy a korona parkolóban kivágásra került az utolsó vadgesztenyefa, arra hivatkozva, hogy az már nagyon öreg, ami egészen nem volt igaz, rá két-három napra egy esküvői sátor került a helyére; kérdése az lenne, hogy a gyermekkönyvtárnál lévő tulipánfa is erre a sorsra jutott-e azért, hogy a dodzsem odaférjen, mert ha ez így van, az így nem ért semmit; nem tudja érthető-e így ez a kérdés.

***Dakó Ernő a Városgondnokság vezetője*** *elmondja, hogy a Körmendi Napokra a dodzsem elég rosszul lett elhelyezve, szombaton szembesült vele, hogy ezt a tulipánfát elrendezték, azonnal feljelentést is tett, kihívta a rendőröket helyszínelni. A dodzsemesek arra hivatkoztak, hogy a műszakvezető úr engedélyezte nekik, itt ők Böcskey Attilára hivatkoztak, aki biztosan nem engedélyezett ilyet, útban volt nekik egyszerűen a fa, levágták. Azt mondták, el volt száradva, elhasadt, de lefényképeztette a rendőrökkel, teljesen látszódott, hogy motorfűrészes vágások voltak a fán. Amit el tudott érni, Irodavezető Asszonnyal közösen összehoztak egy olyan projektet, hogy egy 3 méteres tulipánfa kerül beszerzésre, amelyet elültetnek mellette a terület helyreállítása érdekében. 122 ezer forint nettó árat számláztak ki nekik, ez természetesen nem fedezi a fa eszmei értékét, de legalább kapnak majd egy szép új tulipánfát, melyet elültetnek, és a Városgondnokság gondozni fogja. A csonkot még nem vágják ki, majd mellé lesz ültetve az új fa.*

***Bebes István polgármester*** *válaszul elmondja, jelenlegi állapotában nem tudja mi a kötelezettsége a Szombathelyi Tankerületnek, de már ugye nem így hívják. Megnézik majd, van- e ilyen kötelezettsége, ha van, természetesen megkérik majd őket, hogy számoljanak be tevékenységükről.*

***Tubolyné Balázs Nóra:*** A liliomfa telepítését időjárástól függően a Városgondnokság még 2023. december hónapban elülteti. A fa megrendelése és a szállítási idő egyeztetésre került.

**Interpellációk:**

**Belencsák István** képviselő-testületi tag jelzése az Arany János utcai óvoda bejáratra vonatkozik. Az augusztus elején érkezett nagy mennyiségű csapadék hatására eléggé kaotikus volt a ki - bejárkálás az intézményben. Többen jelezték, minél előbb felül kellene vizsgálni, illetve orvosolni kellene annak érdekében, hogy az őszi esőzéseket ez már ne befolyásolja. Mivel a költségvetési rendelet 6. táblázatának egyik eleme ez a kérdés, ezért kérné Polgármester Úr közbejárását.

***Bebes István polgármester*** *kérdezi, a 6. elem milyen költségvetési elem?*

***Belencsák István*** *képviselő-testületi tag a 6. sz. mellékletre, a táblázatra gondol.*

***Kósi Eszter*** *Irodavezető Asszony elmondja, a felhalmozások között bent van, tervezésre került ez a kiadás.*

***Bebes István polgármester*** *kérdezi, hogy a tervezés hogy áll.*

***Tubolyné Balázs Nóra Irodavezető Asszony*** *elmondja, ez nem tervezés, hanem kivitelezés lenne árajánlatkéréssel.*

***Bebes István polgármester*** *elmondja, hogy nézzék meg, hogyan áll az ajánlatkérés.*

***Tubolyné Balázs Nóra:*** Az óvoda előtti terület rendezésére vonatkozóan rendelkezésre áll egy árajánlat, ami a parkolóként használt terület tereprendezését, zúzalékolását, átjárható folyóka beépítését, járdaburkolat kiegyenlítését, aszfaltozását és az útpadka helyreállítását tartalmazza. A helyreállítási munkák árajánlat szerinti költsége bruttó 5,683 mFt, ami jelenlegi aktulalitással mintegy + 10 % áremeléssel számolva kb. bruttó 6,25 mFt-ot jelent. Minderre fedezetet kell biztosítani, hogy megrendelésre kerülhessen.

**Auer Miklós** képviselő-testületi tag lakossági kérést továbbít:

* Mindenki tudja, hogy nem látogatója a körmendi temetőknek, mert nincs érdekeltsége. Állítólag van ott egy fal, amely már nem egészen függőleges. Állítólag ezzel kapcsolatban már voltak az irodában érdeklődni, hogy az megerősítésre kerülhet- e, vagy mi lesz ezzel kapcsolatban. Kérdezi, ezzel hogy állnak, vagy ez tényleg annyira veszélyes, hogy a fal mellé temetetteknek a sírját veszélyezteti.
* Hallotta, hogy a Bartók lakótelepen viszonylagos parkolóhely hiány van. Ennek ellenére a 18, 19-es tömb körül van egy személygépkocsi rendszám nélkül sok- sok hónapja. Kérdezi, annak elszállítására sor kerülhet -e.
* Már jelezte többször, fényképet is küldött, hogy a Bástya utcában a festékbolt környékén van egy világító test beépítve a járdába, annak üvege már nagyon régóta ki van törve, illetve a kockakő is fel van szedve. Ez balesetveszélyes, főleg az iskola indulásakor nagyon sok arra a gyalogos. Fél téglát kellene bele tenni, vagy le kellene fedni, vagy nem tudja mit lehetne, a kockaköveket is vissza kellene tenni a helyükre.

***Tubolyné Balázs Nóra:*** A központi temető régi és új temetőrész között található tömör kerítés állapotának felülvizsgálatához statikus szakember bevonását kérte a műszaki iroda. A statikus a helyszíni szemlét 2023. december 15-ig jelezte elvégezni. A szakmérnök megállapítása alapján tud a műszaki iroda a további szükséges tennivalókra vonatkozóan árajánlatot kérni.

A Bartók B. ltp. 18.-19. melletti parkolóban levő rendszám nélküli gépjármű tulajdonosának lakcíme a nyilvántartás szerint a Bartók B. ltp. 5. sz. ingatlan. A tulajdonossal szemben végrehajtási eljárás van folyamatban. A műszaki iroda felkereste a végrehajtó irodát, aki nyilatkozatában közölte, hogy a gépjármű elhelyezése nem az ő tevékenységük kapcsán került a helyszínen elhelyezésre, és a gépjármű tulajdonosának általuk ismert lakcíme szintén a Bartók B. ltp. 5. sz. ingatlan, és hogy a gépjármű az eljárás során adós őrizetében marad.

Tekintettel arra, hogy a tulajdonos ezen ingatlanon nem lakik és új lakcíme nincs bejelentve, kiértesíteni, felszólítani nem tudjuk, ezen kívül a gépjármű foglalás alatt van.

A Bástya u. végén levő burkolatba süllyesztett és eltört burkolatú két lámpatest okozta balesetveszély elhárítása érdekében a városgondnokság a lámpatestek burkolását elvégzi.

A lámpatestek javítására a műszaki iroda árajánlatot kért, amely ismeretében a javítási, vagy a burkolat helyreállítási munkák tervezhetők.

**Petrovics László** képviselő-testületi tag két dolgot említene

* a temetőkkel kapcsolatban szeretné megkérdezni, Kovatsik Úr beszámolójában le volt írva, hogy nyárig megpróbálja megoldani a fák nyírását a kerítés mellett. Sajnos ez megtorpant, nem történtek további munkálatok. 4 – 5 méteres fák vannak Alsóberkiben, Nádalján is újra kezdenek belenőni a kerítésbe a nem oda való növények, fák bokrok. Szeretné megkérdezni, lehetne-e hatni az Úriemberre, tudja, kevesen vannak és egyéb problémái is vannak, de ha van rá mód és lehetőség, legyen ez megoldva. Ne csak levágják a bokrokat, csak vastagabb lesz a törzse, ami szétnyomja a kerítést.
* a másik dolog a nádaljai focipályával kapcsolatos. A Városgondnokság megcsinálta a kerítést, elég veszélyes volt, sokan jártak ki, de a javítást a fiatalok ügyesen lebontották. Geosics képviselő társa is kint volt, visszarakták a kerítést. Szeretné megkérdezni, hogy egy kamerát nem lehetne-e kitenni. A kamera részét megoldanák, a befolyt tombola pénzből a kamerát megvásárolnák, ha ez segítség. Nem tudja, hogy internet kellene-e, van rá lehetőség, de ez probléma. Kimennek a fiatalok, gyerekek, ezeket a játékokat, melyeket kivittek közösen a felnőttek, a fiatalok tönkre teszik. Összetörik ezeket, nem tud mindig valaki kint lenni és figyelni rájuk, hiába szólnak miatta, ugyanúgy csinálják, nem csak nádaljaiak, hanem idegenek is. Ha egy kamera fel lenne rakva, valószínűleg megtorpanna ezt a vandalizmus. Sörösdobozok, üvegek vannak kint. Egyre több a rongálás, napközben még csak rászólnak a szülők a gyerekekre, de az esti, késői órákban már nincs arra senki, ha a rendőrautó is elmegy ott, nem biztos, hogy el tudja őket kergetni, vagy éppen lehet, hogy akkor nincsenek is ott.

***Tubolyné Balázs Nóra:*** A temetők üzemeltetőjétől kapott tájékoztatás alapján Horvátnádalján tavasszal körben a kerítés belső oldalán, és a focipálya felől, a külső oldalon is végeztek nyesési munkákat, ahol szükség volt rá. Felsőberkiben a bokrokat több részben távolították el, ahol kisebb fákat is kivágtak. Alsóberkiben 6-7 alkalommal többszáz kiló, kb. 15 magasított platós tuja, fenyő, bokor nyesedéket vágtak ki a déli kaputól a templomig két oldalt. A központi temetőben két oldalt, a régi és az új temető régi kerítés
vonalából, és a keríteseken is végeztek nyesési, irtási munkákat. A munkákat folyamatosan, kisebb-nagyobb csoportban végezték, amely mellett új sírhely kialakításokat, régi kerítés szakasz bontását is végeztek a szokásos fűnyírási, fenntartási munkák mellett. A tervezett munkák ütemezését a betegségek, munkatársak szabadságolása befolyásolta. További nehézséget jelent, hogy új munkaerőként csak alkalmi munkaerő beszerzésére van lehetőség. Az aktuális munkák ütemezésénél figyelembe veszik a lakosság és a képviselők által jelzett kéréseket, panaszokat.

A Horvátnádaljai sportpálya és játszótér kamerákkal történő megfigyelésére, meglévő hálózathoz csatlakozására, vagy önálló helyi rendszerként történő működésére vonatkozóan a műszaki iroda árajánlatot kért a Körmend város területén működő térfigyelő rendszert üzemeltető szakcégtől. Az árajánlat beérkezéséig tájékoztatásul jelezzük, hogy nagyságrendileg (meglévő hálózat és megfigyelt terület nagyságától függően) nettó 1,4-1,9 mFt csak a hálózat bővítés költsége. A kamerák is több millió Ft. költséget képeznek sajnos.

***Bebes István polgármester*** *elmondja, itt nem a kamera költsége a gond, hanem a rendszerre való csatlakoztatása, annak a kiépítése. Megnézik, milyen költségvetési keretet igényel és majd jelezni fogják Képviselő Úrnak. Nem azt mondta, hogy az Egyesületnek vagy bárkinek meg kell oldani, hanem az Önkormányzatnak kell megoldani annak a helyét. Sajnos úgy néz ki, hogy mindent be kell kamerázniuk, ha azt akarják, hogy a saját vagyonukat meg tudják őrizni.*

**Petrovics László** képviselő-testületi tag elmondja, arra gondoltak, hogy egy helybéli kis rendszert kellene kiépíteni, amely pár napig tárolja ezt az adatot. Van ilyen házaknál is, nem kerül sokba, ha valami történik, másik nap már meg lehet nézni. Nem egy fő rendszerre kellene ezt rácsatlakoztatni, hanem egy kisebbre, amely saját maga tárolja. A bírói öltözőbe berakva meg lehetne nézni, vagy telefonra küldené. Az álkamera, ami ki lett rakva az nem oldotta meg a problémát, mert rájöttek, hogy nem igazi.

***Bebes István polgármester*** *elmondja, megnézik, mi lehet a megoldás.*

**Szép Dániel** képviselő-testületi tag lakossági megkeresés nyomán szeretné kérni, hogy a Vasútmellék utca 19. és 23. számnál a zajvédő fal mellett fűnyírást szeretnének kérni az ott lakók.

***Dakó Ernő a Városgondnokság vezetője*** *elmondja, a zajvédő fal a GYSEV területéhez tartozik, akik végig szokták nyírni a zajvédő falakat. A Vasútmellék utcában ők egy vágásvonalban szoktak belenyúlni, hogy látszódjon, ugyanígy a Nap utcai garázsoknál is.*

**Szép Dániel** képviselő-testületi tag továbbiakban elmondja, hogy

* a Képúti liget és a Mátyás király utca sarkán van egy lakó-pihenő övezet, valamint egy zsákutca tábla jelzés, amely teljes mértékben kifakult, szeretné kérni ennek cseréjét; közben a lakók már akcióztak, így kikerült egy valószínűleg Ausztriából hozott tábla, azt ha lehet akkor vegyék le;
* a Mátyás király utca 1 – 3 előtti parkoló felfestését szeretné kérni; erről az az információja, ha ilyen útburkolati felfestési munkálatok vannak, akkor a város meg szokott várni bizonyos mennyiségű igényt, szeretné kérni, hogy legközelebb ennek a kivitelezése is történjék meg.

***Tubolyné Balázs Nóra:*** A Képúti liget és Mátyás király u. sarkára a kopott KRESZ táblák cserét a Városgondnokság elvégzi, a táblák megrendelése megtörtént.

A Mátyás király u. 1-3. sz. előtti párhuzamos parkolóban a parkolók elválasztásának felfestését a Városgondnokság időjárás függvényében elvégzi.

**Szlávik Csaba** képviselő-testületi tag köszöni szépen Auer képviselő társának a bartóki parkolóval kapcsolatos hozzászólását. Nem csak a Bartókra jellemző a rendszám nélküli autóknak a hosszabb ideje történő tárolása, a városban elég sok ilyen autó létezik, ennek szeretné kérni az intézését.

***Tubolyné Balázs Nóra:*** A közerületen hagyott érvényes műszaki engedéllyel nem rendelkező gépjárművek eltávolítása érdekében a Műszaki iroda a tudomására jutott esetekben megteszi a gépjárművek tulajdonosainak felszólítását azok elszállítására. Ezek egy részében elegendő a felszólítás, pl. a Béke park esetében, ahonnan 3 autót tulajdonosai elszállítottak. Amennyiben a felszólítást követően tulajdonos nem tesz eleget a gépjárművének elszállítására, abban az esetben az önkormányzat a gépjárművet elszállíthatja a Városgondnokság telephelyére.

A másik dolog pedig: az elmúlt testületi ülésen május 30-án volt szó a Szita Károly féle levélről. Ezt a levelet képviselő társával tartózkodásként fogadták el, vagy nem fogadták el. Ezek után június 6-án Polgármester Úr tett egy bejegyzést, majd a FIDESZ körmendi szervezete, a FIDESZ Körmend honlapon jelent meg június 7-én egy bejegyzés. Picit szeretne erre reagálni. Kiindulásként arról szólna, hogy a szakirodalom szerint szavazáskor mit is jelent a tartózkodás. Ez a megnyilvánulás például a választási eljárásban arra vonatkozik, amikor a szavazás résztvevője nem megy el szavazni, vagy a parlamenti eljárásban a szavazáskor jelen van de nem szavaz. Ez történhet felfogása szerint akkor is, ha a határozati javaslatban megfogalmazott információkért semmilyen felelősséget vagy kötelezettséget a szavazó nem vállal. Megjegyezné, hogy az Önök olvasatában mást is jelenthet. Véleménye a Szita Károly levélről: az ország minden polgárát képviselő országgyűlési képviselők hoztak egy határozatot, mely határozat a kihirdetéssel életbe is lépett. A határozat az ország lakosságára, települési képviselő-testületek számára semmiféle cselekvést nem ír elő. Sem egyetértő, sem azt megkérdőjelező nyilatkozatok meglétét nem várja. Amikor az egyes települések erről a határozatról, annak hatályba lépését követően egyetértő véleményt nyilvánítanak, megítélése szerint az a politikai önkielégítés szintjén mozog. Hozzávetőleg az olyan ember reakciója, akinek képviselői tevékenysége saját gondolat híján kimerül. Szita Károly irományának várható hatását vizsgálva azt sem gondolja, hogy Putyin vagy Zelenszkij urak környezetében bárki is megrezzen és figyelembe veszi Körmend, akár Kaposvár állásfoglalását. Fentiek alapján reméli, hogy mindenki előtt világossá vált, hogy szerinte teljesen szükségtelen és hatástalan az ilyen állásfoglalás, az országgyűlési és az ENSZ határozatok kihirdetése után. Tehát hangsúlyozza, a kihirdetés után. Végezetül néhány gondolat, hogy háború párti-e. Anno részt vett a délszláv háború idején a magyar határ őrzésében. Ne tudják meg milyen az, amikor akna robban, milyen az, amikor ropognak a gépfegyverek, látja az ember a másik oldalról, hogy fegyvert fognak rá, és mindez élesben történik. Gondolkodjanak el. Összegezve: a Facebook bejegyzésük után ki kéri magának a háborúpártiságot, és a többi aljas kijelentés hangoztatását.

***Bebes István polgármester*** *nem kívánja ezt értékelni. Ilyet nem írt le ez biztos, nyugodtan citálja elé az általa beírtat, mert abban ilyen nincs.*

***Szlávik Csaba*** *képviselő-testületi tag elmondja, nincsen benne, de az benne van, hogy háború pártiak.*

***Bebes István polgármester*** *kérdezi, hogy a saját bejegyzésében van -e ez benne, kéri, hogy mutassa meg neki.*

Körmend, 2023.09.07